Diari Oficial de la Generalitat Valenciana


Sumari del DOGV 10903, del 27-02-2025 (2025/2491)

RESOLUCIÓ de 17 de gener de 2025, de la Direcció General d’Urbanisme, Paisatge i Avaluació Ambiental, per la qual es formula l'informe d’impacte ambiental del projecte de sondeig per a captació d’aigües subterrànies en la parcel·la 73, polígon 62, partida del Collet, del terme municipal de Morella (Castelló). Expedient: (3509987) 173/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10492

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2491

CVE
:   RNZF-W-5131-6303

Data del document
:   17-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Morella
    * impacte ambiental

«Informe d’impacte ambiental

Expedient: (3509987) 173/2024/AIA.

Títol: Sondeig d’investigació per a la captació d’aigües subterrànies.

Promotor: Divina Ferrer Marín.

Òrgan substantiu: Servici Territorial d’Indústria, Energia i Mines de Castelló.

Ref. òrgan substantiu: ASOSUB/2024/26/12.

Localització: Parcel·la 73, polígon 62, partida del Collet, TM de Morella (Castelló).

*Tramitació administrativa*

El 9 de maig de 2024, el Servici Territorial d’Indústria, Energia i Mines de Castelló va donar trasllat a l’òrgan ambiental de l’expedient a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre (d’ara en avant, LAA), i el Reial decret 445/2023, de 13 de juny.

En els térmens de l’art. 46 de la LAA, es formula consulta en data 12.07.2024 a l’Ajuntament de Morella, la Confederació Hidrogràfica de l’Ebre i el Servici de Vida Silvestre i Xarxa Natura 2000. Transcorregut el termini màxim de consulta establit en l’article mencionat, no s’ha rebut contestació de la Confederació Hidrogràfica de l’Ebre.

En data 16.08.2024, es rep informe de l’Ajuntament de Morella, en el qual indica que el projecte no pot causar impactes ambientals significatius, tenint en compte les mesures preventives i correctores previstes en el document ambiental.

En data 15.11.2024, el Servici Territorial de Medi Ambient de Castelló emet un informe d’afeccions a espais protegits de la Xarxa Natura 2000, en el qual considera que el projecte és compatible amb l’adequada gestió de la ZEPA L’Alt Maestrat, Tinença de Benifassà, Turmell i Vallivana (ES0000465) i LIC riu Bergants (ES5223029), i informa favorablement la seua execució sempre que es complisquen determinats condicionants, que s’han tingut en consideració en esta resolució.

Vista la informació que conté l’expedient remés, es considera que es disposa d’elements de juí suficients per a fer l’avaluació d’impacte ambiental simplificada.

*Criteris ambientals*

Característiques del projecte

La finalitat del projecte és la realització d’un sondeig per a la captació d’aigües subterrànies en la parcel·la 73 del polígon 62, partida del Collet, del TM de Morella, amb destinació al reg per aspersió d’una superfície de 20.327 m² en la qual es cultiven dacsa i altres cultius farratgers. La parcel·la en la qual es durà a terme la captació d’aigües subterrànies té una superfície cadastral de 50.798 m². Es preveu extraure un volum màxim anual d’aproximadament 6.911 m³.

Prèviament a la realització del sondeig, es construirà una bassa per a arreplegar els llots de perforació i evitar que s’estenguen pels terrenys pròxims. El sondeig s’ha projectat amb rotopercussió pneumàtica, i arribarà a una profunditat aproximada de 250 m i tindrà un diàmetre de perforació de 254 mm. Si el sondeig resulta positiu, s’intubarà la columna del sondeig amb canonada de ferro de 6 mm de grossària i 180 mm de diàmetre interior, i s’equiparà amb una bomba submergida a uns 200 m de profunditat. Se cimentaran amb mescla de ciment els dos primers metres de l’anular comprés entre la perforació i la canonada de revestiment per a aconseguir un aïllament sanitari del pou i evitar la contaminació de l’exterior.

Es preveu que el termini d’execució de les obres siga d’un mes a partir de la data de recepció de les autoritzacions necessàries atorgades pels organismes competents, i que la duració de l’obra siga d’aproximadament dos setmanes.

*Ubicació del projecte*

El sondeig projectat es localitza en la parcel·la 73 del polígon 62 (ref. cadastral 93446X824502443772UO), partida del Collet, del terme municipal de Morella (Castelló), classificada com a sòl no urbanitzable protegit. Les coordenades UTM (fus 30, dàtum ETRS89) del sondeig són: X = 742.784, Y = 4.499.780, Z = 775 msnm. L’accés a esta s’efectuarà per camins existents, de manera que no caldrà obrir accessos nous.

El projecte es desenrotlla dins dels espais protegits de la Xarxa Natura 2000, zona d’especial protecció per a les aus (ZEPA) l’Alt Maestrat, Tinença de Benifassà, Turmell i Vallivana (ES0000465) i LIC riu Bergants (ES5223029). L’actuació no afecta l’àmbit territorial de cap espai natural protegit o forest d’utilitat pública, microreserva de flora, reserva de fauna o pla de recuperació d’espècies. Tampoc es preveu cap afecció a béns culturals, restes arqueològiques o altres elements del patrimoni cultural valencià.

En la ZEPA L’Alt Maestrat, Tinença de Benifassà, Turmell i Vallivana es presenten importants poblacions de rapinyaires com a l’aufrany (Neophron percnopterus), àguila marcenca (Circaetus gallicus), àguila reial (Aquila chrysaetos), àguila cuabarrada (Aquila fasciata), àguila calçada (Hieraaetus pennatus), falcó pelegrí (Falque peregrinus), brúfol (Bubo bubo) i altres. Destaca el voltor (Gyps fulvus), amb el 81 % de les parelles nidificants i el 57 % de les colònies de la Comunitat Valenciana. També és notable la presència de còlbit negre (Oenanthe leucura) i gralla de bec roig (Pyrrhocorax pyrrhocorax). En el límit sud-est de la ZEPA (térmens municipals de Catí, Albocàsser i Culla), hi ha àrees de matoll mediterrani (inclosos dos enclavaments separats) importants per a la nidificació de l’esparver cendrós (Circus pygargus).

El LIC riu Bergants és una àrea constituïda pel llit alt del riu Bergants i les elevacions que l’emmarquen, cobertes de boscos de ginebres, roures i pins negres. Es tracta, en conjunt, d’una zona de gran interés faunístic, lligada bàsicament a ecosistemes fluvials i en la qual també apareixen importants endemismes vegetals.

Consultat el Banc de dades de biodiversitat de la Generalitat, destaca la presència en la quadrícula d’1 km de costat afectada per l’actuació de les espècies prioritàries llúdria (Lutra Lutra) i milà (Milvus milvus).

La parcel·la afectada per l’actuació se situa a menys de 100 m de terreny forestal, d’acord amb la cartografia del PATFOR. Els llits més pròxims corresponen al barranc del Mas de Borràs, localitzat aproximadament a 182 m al sud del punt de sondeig, i al riu Bergants, que discorre a aproximadament 147 m a l’oest d’aquell.

Atesa la classificació del Pla hidrològic 2022-2027 de la Demarcació Hidrogràfica de l’Ebre, el sondeig captarà aigües de la massa d’aigua subterrània denominada Alt Maestrat, identificada amb el codi ES091MSBT095, i que presenta un bon estat químic i quantitatiu.

El promotor indica que no té constància de l’existència de cap pou a menys de 100 m de distància del sondeig.

No s’ha posat de manifest la presència de béns culturals, restes arqueològiques ni altres elements del patrimoni cultural valencià en este emplaçament.

*Característiques de l’impacte potencial*

Els impactes ambientals principals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d’este i, en últim terme, de l’aqüífer, per abocament accidental de residus perillosos (olis i lubrificants).

La pèrdua de sòl per la construcció de la bassa de detritus serà de dimensions reduïdes i puntual en el temps.

Al marge de l’aprofitament hídric, l’ús de recursos naturals resulta irrellevant en esta classe d’obres, així com la generació de residus, més enllà del detritus generat per la perforació i els seus additius (escumants), als quals s’afigen els materials procedents de l’excavació de la bassa de llots que, pel caràcter terrigen i la naturalesa inerta que tenen, no constituiran un problema d’eliminació, segons el projectista. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no suposaran un risc per a la qualitat de les aigües superficials ni subterrànies.

Segons el pla d’acció territorial vigent sobre prevenció del risc d’inundació a la Comunitat Valenciana (PATRICOVA), el punt a on es pretén dur a terme el sondeig no es troba afectat per risc d’inundació.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió d’usos nous de l’aigua, sense que prèviament s’obtinga o es declare la concessió, l’autorització o la reserva demanials corresponents.

El Pla de vigilància ambiental establirà un sistema que garantisca el compliment de les indicacions i les mesures preventives i correctores que conté l’estudi d’impacte ambiental.

*Conclusió*

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

*Consideracions jurídiques*

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta. L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 129 del Decret 173/2024, de 3 de desembre, del Consell, pel qual establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, inclosos els sistemes indicadors i les avaluacions ambientals. Per tot el que antecedix, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que exercisc formule la següent,

RESOLUCIÓ

*Primer*

Estimar que l’execució del projecte de sondeig per a investigació d’aigües subterrànies situat en la parcel·la 73 del polígon 62 del terme municipal de Morella (Castelló), promogut per Divina Ferrer Marín, sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als térmens d’este informe, en particular:

1. No podran iniciar-se els treballs per a l’execució del sondeig mentres no s’haja obtingut de l’organisme de conca la prèvia concessió i autorització, o s’haja obtingut la inscripció en el registre d’aigües.

2. La destinació prevista de l’aigua extreta és el reg de parcel·les agrícoles. Les actuacions de transformació a regadiu de terrenys, en funció de la superfície afectada, constituïxen un supòsit d’avaluació d’impacte ambiental de conformitat amb la legislació vigent, i no queden incloses en l’abast d’esta resolució.

3. Es compliran les mesures preventives i correctores que establix el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

4. Durant l’execució dels treballs, s’aplicarà la normativa vigent en matèria de prevenció d’incendis forestals, en particular l’annex IX (plec general de normes de seguretat en prevenció d’incendis forestals que cal observar en l’execució d’obres i treballs que es realitzen en terreny forestal o en els seus voltants) del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

5. El contractista haurà de construir al costat de la perforació una bassa d’arreplega de llots d’unes dimensions que permeten albergar la totalitat dels detritus, llots i additius generats durant la perforació, per a la qual cosa tindrà en compte l’esponjament que es produïx després de l’extracció del material perforat. La bassa la buidarà periòdicament una empresa autoritzada per a la gestió de residus no perillosos. El detritus extret del sondeig, una vegada finalitzada la perforació, serà gestionat per un gestor de residus inerts. Quan finalitzen els treballs, la bassa es reblirà amb el material extret durant les labors de construcció i es restaurarà la superfície.

6. S’haurà de prevore un seguiment adequat de l’obra a fi de completar la informació hidrogeològica d’esta i poder prendre sobre el terreny les decisions tècniques i de seguretat més adequades en cas d’incidències o imprevistos.

7. A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic.

8. Es protegirà la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

9. Per a reduir els nivells sonors produïts per la maquinària d’obra, es durà a terme un control exhaustiu del reglatge i el manteniment d’esta. Així mateix, la caseta de protecció per a albergar l’equip de bombament haurà d’estar degudament insonoritzada.

10. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas que hi haja abocaments accidentals d’olis o d’altres residus perillosos procedents dels vehicles o de la maquinària, s’arreplegarà l’abocament i el sòl contaminat, que evacuarà un gestor autoritzat, i es revegetarà.

11. Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’haurà d’abocar a llits naturals, directament o a través d’un sistema d’evacuació que, mitjançant laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si se’n produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

12. Si, durant l’execució de les obres, es troben restes paleontològiques, arqueològiques o etnogràfiques, el promotor suspendrà immediatament els treballs, instal·larà l’abalisament necessari per a la seua protecció i mínima afecció, i comunicarà la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

13. S’haurà de prevore que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

14. Una vegada conclòs el sondeig, la zona de treball haurà de quedar en un estat perfecte de neteja. Caldrà arreplegar tots els residus que s’hagen generat durant les faenes de perforació i gestionar-los d’acord amb la condició que tinguen. El material extret de la perforació (codi LER 01 05 04) es reutilitzarà d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), seran aplicables tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials excavats per a utilitzar-los en operacions de rebliment i obres diferents de les del lloc a on es van generar.

15. En cas que, per diferents motius, es renunciara a l’ús del sondeig (falta de cabal, mala qualitat de l’aigua, solsides en el pou, etc.), s’haurà de clausurar i segellar, a més de restaurar el terreny a la seua situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si pertoca, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els térmens que preveu l’article 48 de la Llei 21/2013, de 9 de desembre.»

  

València, 17 de gener de 2025

Miguel Ángel Ivorra Devesa

Director general